projecte-aina/catalan_government_crawling huggingface dataset:
Una de les estratègies de lluita contra el malbaratament alimentari és la donació d'aliments.
Aquesta donació s'ha de fer d'acord amb uns mínims requeriments per tal que arribi a les persones destinatàries amb totes les garanties sanitàries.
El dia 6 de març ha tingut lloc una sessió sobre la seguretat alimentària en les donacions i el reaprofitament alimentari adreçada a les entitats socials que intervenen en les donacions d'aliments.
La sessió s'ha celebrat al Col·legi de Farmacèutics de Tarragona i ha comptat amb l'assistència d'unes 70 persones entre tècnics municipals, professionals de l' Agència de Salut Pública de Catalunya (ASPCAT) i representants de les entitats socials.
El Subdirector regional de l'Agència de Salut Pública al Camp de Tarragona i Terres de l'Ebre, Sr.
Conrad Casas, ha donat la benvinguda i ha presentat la sessió, remarcant la transversalitat del tema i la necessitat de treballar en xarxa.
La senyora Raquel Arpa ha tractat el paper de l'ASPCAT com a referent de la seguretat alimentària en el reaprofitament alimentari, dins el marc de la lluita contra el malbaratament, el senyor Juan Marcos de Miquel ha recalcat la necessitat de la formació del personal voluntari en la donació i la senyora Pilar Garcia ha presentat el treball Requisits de Seguretat Alimentària en la donació d'aliments.
El debat posterior a les intervencions ha destacat la importància de compartir el coneixement sobre els riscos, les bones pràctiques i les experiències que es duen a terme al territori.
També s'ha posat de manifest la necessitat de disposar d'eines com la guia de recomanacions presentada i s'ha fet èmfasi en la formació del personal voluntari per garantir una donació segura d'aliments.
Dins del Pla d'Acció de la Comissió Europa per reduir el malbaratament alimentari com a part integrant de la Comunicació sobre l'economia circular, la Comissió ha publicat les Orientacions sobre l'ús com a pinsos d'aliments que ja no estan destinats al consum humà.
Es pretén valoritzar els nutrients dels aliments que, per raons comercials o causa de problemes de fabricació o determinats defectes, ja no estan destinats al consum humà, a través de la seva utilització segura per a l'alimentació animal, sense posar en perill la salut animal i pública.
Així doncs, l'ús com a pinsos d'aquests aliments evita que aquests materials es compostin, es transformin en biogàs o s'eliminin mitjançant incineració o descàrrega en abocadors.
L'objectiu de les presents orientacions és facilitar l'ús com a pinso de certs aliments que ja no estan destinats al consum humà, amb o sense productes d'origen animal.
Les orientacions haurien d'ajudar a les autoritats competents nacionals i locals i als explotadors de la cadena alimentària a aplicar la legislació comunitària pertinent.
S'explica la legislació aplicable en funció de la classificació d'un determinat producte, es millora de la claredat jurídica, i es presenten exemples de bones pràctiques conformes amb el marc reglamentari actual de la Unió que, al mateix temps, eviten càrregues administratives innecessàries.
L'àmbit d'aplicació de les presents orientacions abasta:
Les presents orientacions no aborden l'ús com a pinsos de:
Comunicació de la Comissió (2018/C 133/02)
Conclusions del Consell d'Europa
El Consell d'Europa ha publicat un informe sobre el problema de les pèrdues i el malbaratament d'aliments, que té com a objectiu avaluar els progressos realitzats en l'aplicació de les Conclusions del Consell acordades el juny de 2016.
Els ministres han esbossat les mesures ja preses en l'àmbit nacional i s'han convençut que encara queda molt camí per reduir el malbaratament alimentari; entre altres coses, acordar un mètode comú d'avaluar les dimensions del problema.
Del document, se'n desprèn que un terç de tots els aliments que produïm es perden abans d'arribar a taula, mentre en el món cada vegada hi ha més persones que cal alimentar.
El passat 7 de maig va tenir lloc a Barcelona la tercera sessió sobre la Seguretat alimentària en les donacions i l'aprofitament alimentari adreçada a entitats socials i voluntaris que intervenen en la donació dels aliments.
La sessió es va celebrar a la seu del laboratori de l'Agència de Salut Pública de Barcelona (ASPB), Av.
Drassanes, 13 i va comptar amb representants d'entitats socials i d'alguns projectes de lluita contra el malbaratament.
El director de Seguretat alimentària de l'ASPB, el Sr.
Samuel Portaña, va donar la benvinguda i va remarcar la importancia de garantir la Seguretat alimentària en la lluita contra el malbaratament alimentari i la necessitat de treballar en xarxa compartint experiències i projectes.
La senyora Raquel Arpa va explicar el paper de l'administració, tant l'Agència de Salut Pública de Catalunya com l'Agència de Salut Pública de Barcelona, com a referent de la seguretat alimentària en el reaprofitament alimentari dins el marc de la lluita contra el malbaratament, el senyor Juan Marcos de Miquel va remarcar la necessitat de la formació del personal voluntari en la donació i la senyora Cristina Marquès, en representació del Consell Comarcal del Vallès Occidental, ha exposat el projecte Recooperem com a exemple de col·laboració administració- entitats.
En el debat posterior a les intervencions es va destacar la importància de compartir el coneixement sobre els riscos, les bones pràctiques i les experiències que es duen a terme al territori i es va fer èmfasi en la formació del personal voluntari per garantir una donació segura d'aliments i per enfortir el seu paper com a prescriptors de salut cap als beneficiaris.
L'AESAN ha traduït l'opinió de l'EFSA al castellà
Al 2017 l'Autoritat Europea de Seguretat Alimentària (EFSA) va publicar una opinió científica on s'oferia un enfocament simplificat de l'anàlisi de perills per a petits establiments minoristes com carnisseries, peixateries, fleques, gelateries i botigues de queviures per a l'aplicació dels seus sistemes de gestió de la seguretat alimentària. ( Hazard analysis approaches for certain small retail establishments in view of the application of their food safety management Systems ).
Al 2018 EFSA ha publicat la segona Opinió científica on s'ofereix un enfocament simplificat de l'anàlisi de perills per a petits establiments minoristes (centres de distribució minoristes, supermercats, restaurants (inclosos els pubs i altres establiments de restauració) i per a la donació d'aliments. ( Hazard analysis approaches for certain small retail establishments and food donations: second scientific opinion ).
Les dues opinions han estat traduïdes al castellà, de manera no oficial, per l'agència Espanyola de Seguretat Alimentària i Nutrició (AESAN).
Traducció no oficial de l'Opinió d'EFSA Hazard analysis approaches for certain small retail establishments and food donations: second scientific opinion (EFSA 2018) per AESAN.
El 15 de novembre de 2019 es va inaugurar la setena nevera solidària a Catalunya al Casal de Joves Queix a l 'Espai Associatiu Lola Anglada, al districte de l' Eixample de Barcelona.
Prèviament a la inauguració es va realitzar formació en matèria de seguretat alimentària oberta al públic orientada al seu ús per part d'un representant de l'Agència de Salut Pública de Catalunya.
Dos membres de l'equip Nevera Solidària van explicar el projecte, els seus principis, propòsits i l'experiència viscuda fins ara en aquesta iniciativa en xarxa que ja suma un total de vint-i-cinc neveres situades en diferents punts de l'estat.
El Casal de joves Queix és una entitat sense ànim de lucre formada per joves del barri de l'Esquerra de l'Eixample, que promouen una vida activa, participativa, crítica i transformadora, donant pes al moviment juvenil.
Per això, des del casal de joves s'ofereix un espai autogestionat de participació juvenil, on les joves passen a ser protagonistes del seu propi oci.
Un oci transformador, alternatiu, sostenible i amb perspectiva de gènere, on s'aposta per fer comunitat i pel treball en xarxa amb el moviment veïnal i associatiu del barri, fugint de l'individualisme i anonimat de la ciutat.
Dins el marc de la lluita contra el malbaratament alimentari el passat 30 de gener L'Agència Catalana de Seguretat Alimentària va presentar a la seu de la Creu Roja a Barcelona la Guia de pràctiques correctes d'higiene per a l'Aprofitament segur del menjar en la donació d'aliments.
La benvinguda ha anat a càrrec de la sub-directora de Seguretat alimentària i Protecció de la Salut de l'Agència de Salut Pública de Catalunya, Carme Chacon i del Coordinador autonòmic de Creu Roja, Enric Morist.
Ambdós han destacat el paper de les entitats socials com a acompanyants a l'usuari en el procés de les donacions cap a una alimentació segura i nutritiva i com l'administració ha de contribuir a protegir i ajudar a garantir aquesta seguretat, així com afrontar els nous reptes que es presentin en l'aprofitament dels aliments.
La presentació de la Guia ha anat a càrrec de Raquel Arpa de l'Agència Catalana de Seguretat Alimentària qui ha destacat els principals punts a tenir en compte per a una redistribució segura: el manteniment de les temperatures dels aliments, les dates de consum, la formació del personal voluntari, també s'han exposats aspectes relacionats amb l'equilibri alimentari i l'atenció a la diversitat.
A continuació, a la taula de debat Cóm afavorir la donació garantint la seguretat alimentària?
Daniel Borrell de Banc d'Aliments ha destacat com la gestió de les dates de consum és un punt important per a la seva casuística; Jesús Periáñez, de Creu Roja, ha destacat la importància del voluntari en l'acompanyament a l'usuari en l'adquisició d'aliments segurs i nutritius i del bons hàbits alimentaris; per últim, Ramon Luque, de la empresa de càtering F. Roca i en representació d'una entitat donadora ha destacat la formació del personal de cuina com a element clau per garantir la seguretat dels aliments.
Al finalitzar el debat ha hagut una elevada participació per part del públic assistent, un centenar de persones, que han elevat les seves preguntes als diferents ponents.
Dia 10 de maig, dijous, a les 18.00 al carrer de Casp de Barcelona
La lluita contra el malbaratament d'aliments de Galdakao inaugura la seva cinquena nevera catalana, concretament al Carrer de Casp, districte de l'Eixample.
Box Up! serà la tercera entitat encarregada del projecte Nevera Solidària a Barcelona, suposant aquesta la inauguració de la XXI nevera de la Xarxa.
La inauguració tindrà lloc el dia 10 de maig, dijous, a les 18.00 al carrer de Casp, 80, lloc on s'instal·larà la nevera.
A més, es realitzarà una formació oberta al públic orientada al seu ús.
Dos membres de l'equip Nevera Solidària oferiran la informació pertinent i requerida per explicar el projecte, els seus principis, propòsits i l'experiència viscuda fins ara en aquesta iniciativa en xarxa que ja suma un total de vint neveres situades en diferents punts de l'estat.
També estarà present un representant del departament del Servei de Salut Pública de la Generalitat de Catalunya i els membres del equip de Box Up, així com diferents entitats benèfiques molt reconegudes amb les que es faran diferents activitats!
El projecte Nevera Solidària està enfocat a evitar el malbaratament alimentari i així conscienciar sobre el valor del menjar, per això està obert a totes les persones independentment de la seva situació socioeconòmica.
No es tracta de caritat, és a dir, de donar menjar a qui la necessita, sinó d'evitar el malbaratament d'aliments que diàriament acaben en els contenidors d'escombraries.
L'Associació Humanitària de Voluntariat de Galdakao (GBGE) promou la universalitat del projecte, de les persones i reforça la idea de treballar en xarxa.
"No hi ha res més excloent que fer coses per a exclosos ", confirma Álvaro Saiz, president i fundador del projecte.
Des de GBGE, creadora i impulsora del projecte, i des Nevera Solidària, agraïm el suport a totes les entitats que s'han interessat per la recuperació de aliments per ajudar a evitar el malbaratament alimentari.
Aquesta iniciativa per a la redistribució d'aliments compta amb el suport de l'ASPCAT, en el marc de les comunitats de pràctica ( CoP ) de l'Agència de Salut Pública de Catalunya, durant l'exercici 2016-2017 un grup de treball va estudiar el projecte Nevera Solidària i va elaborar un document que servís de guia per a aquesta iniciativa.
Moderat per Juan Marcos de Miquel i amb la col·laboració de l'Agència de Seguretat Alimentària (ACSA) en l'elaboració de les recomanacions en seguretat alimentària el text explica la iniciativa des dels tres vessants implicats: la gestió del projecte, els dipositaris dels aliments i els receptors dels aliments.
També recull les pautes bàsiques de vigilància de l'aparell (control de temperatures del frigorífic i del congelador i estat de neteja) i de vigilància dels aliments.
Ahir 25 de febrer a les 17:30 va començar el seu camí la Nevera Solidària a Les Planes (sant Cugat del Vallès).
Aquesta nova Nevera, vuitena a Catalunya i vint-i-sisena a Espanya, s'ha iniciat a l'associació de dones de Les Planes i ha estat impulsada per la regidoria de medi ambient de l'ajuntament de Sant Cugat.
En aquest cas es tracta d'una nevera una mica especial ja que, en principi, es subministrarà dels menjars que sobren a l'escola Thau de Sant Cugat del Vallès i que ha entrat dins del projecte de recuperació d'aliments de menjadors col·lectius socials RECOOPEREM, que impulsa el Consell Comarcal del Vallès Occidental i la Junta de Residus.
Tant la Nevera Solidària com el projecte RECOOPEREM formaran part d'una iniciativa pedagògica en la que estaran implicats els alumnes de l'escola Thau.
Seran els alumnes de segon d'ESO els que, prèvia formació en manipulació higiènica del aliments, faran l'envasament dels tapers amb el menjar que es recupera de la cuina.
Recordar que el projecte Nevera Solidària es va iniciar gràcies a l'associació Galdakaoko Boluntarioen Gizarte Elkartea (GBGE).
Moltes gràcies a l'associació de dones de Les Planes: Antonia, Lola, Manuela, Mari, Montse, Teresa, Maite, Amparo, marina, Anna, Emi, Antonia, Agustina i Carmen.
En data 16 d'octubre de 2017, i coincidint amb el Dia Mundial de l'Alimentació, la Comissió ha adoptat una comunicació sobre Orientacions de la UE sobre la donació d'aliments.
Aquestes orientacions, que formen part del Pla d'Acció d'Economia Circular, tenen per objecte aclarir les disposicions pertinents de la legislació de la U � E i ajudar a eliminar els obstacles que s'oposen a la redistribució d'aliments dins de l'actual marc normatiu de la UE.
Les directrius de la UE han estat desenvolupades per la Comissió en estreta cooperació amb els membres de la Plataforma de la UE sobre pèrdues alimentàries i residus d'aliments, reunint els Estats membres, les organitzacions internacionals, la indústria, els bancs d'aliments i altres organitzacions benèfiques.
Font: Agència Espanyola de Seguretat Alimentària i Nutrició ( AESAN )
L'Agència Espanyola de Seguretat Alimentària i Nutrició (AESAN) ha publicat un nou cercador de "Declaracions nutricionals i de propietats saludables" que contempla totes les declaracions nutricionals i de propietats saludables autoritzades sota el Reglament 1924/2006.
L'objectiu és que els consumidors i també els operadors alimentaris, informadors i a qui pugui interessar, puguin comptar amb un cercador senzill d'usar, intuïtiu i versàtil que els ajudi a familiaritzar-se amb les declaracions nutricionals i de propietats saludables que figuren en els aliments que es comercialitzen al nostre país, coneixent així quines estan autoritzades, en quines condicions, així com les advertències de seguretat, si s'escau.
Aquest cercador es complementa amb el de " complements alimentaris, que va publicar recentment, de manera que es facilita una informació objectiva i rigorosa en aquest tema tan actual i sobre el qual tants rumors i informacions poc rigoroses circulen pels mitjans i les xarxes socials.
Amb això, s'aconseguirà una major seguretat alimentària, sanitària, econòmica, etc.
El cercador està compost per 295 registres (files) que, en principi, apareixen de 10 a 10 a la pantalla.
Introduint el nutrient, el cercador selecciona només aquells registres en els quals figura, bé com a nutrient o formant part com a paraula a la columna declaració o condicions d'ús.
També es poden buscar altres paraules que no són nutrients, per exemple, "múscul" o "font" i el cercador selecciona tots aquells registres on apareixen.
Haurà de figurar el llistat de tots els països d'origen de la mel elaborada a partir de mels de diferent procedència
En data 22 de juny 2020, s'ha publicat al BOE núm.173 el Reial decret 523/2020, de 19 de maig, pel qual es modifica el Reial Decret 1049/2003, d'1 d'agost, pel qual s'aprova la norma de qualitat relativa a la mel.
Mitjançant aquesta norma és modifica l'article 5 del Reial decret 1049/2003, d'1 d'agost, pel qual s'aprova la norma de qualitat relativa a la mel, pel que fa a l'etiquetatge, per garantir una informació més detallada sobre l'origen del producte.
Per a això, s'estableix que quan una mel s'hagi elaborat a partir de mels de diferent procedència, s'hauran d'indicar en l'etiquetatge el país o els països d'origen en què la mel i, si escau, els seus barreges hagin estat recollides.
Quan la mel procedeixi d'un únic país, també serà obligatori indicar-ho en l'etiqueta, de manera que la mel 100% espanyola es podrà identificar clarament.
Els operadors hauran de recollir dins del seu sistema d'autocontrol les evidències necessàries per demostrar davant les autoritats competents els orígens de les mels emprades en les mescles.
Els registres d'aquestes evidències s'han de conservar durant el temps indicat en l'article 10.3 de la Llei 28/2015, de 30 de juliol, per a la defensa de la qualitat alimentària.
Els productes envasats, comercialitzats o etiquetats abans del dia de l'entrada en vigor d'aquest Reial decret, de conformitat amb el Reial Decret 1049/2003, d'1 d'agost, es poden seguir comercialitzant fins que s'esgotin les existències i sempre abans de transcórrer divuit mesos des de l'entrada en vigor d'aquest reial decret.
El present Reial decret entra en vigor al cap de sis mesos de la publicació en el «Butlletí Oficial de l'Estat».
La donació d'aliments o redistribució alimentària forma part de l'estratègia de lluita contra el malbaratament d'aliments, recuperant aquells aliments que han sortit del canal de la comercialització, i de la solidaritat de la nostra societat davant la situació de crisi dels darrers temps.
Des de les administracions s'ha d'instar i promoure totes aquestes accions dirigides a la redistribució dels aliments garantint sempre la seguretat alimentària.
La donació alimentària no es regeix per una normativa específica, però sí que és cert que ha de complir amb els principis que en matèria de seguretat alimentària queden recollits en la legislació vigent.
Sessió virtual mitjançant la plataforma ZOOM
Transparència i seguretat alimentària
Bases per a transformar el model de distribució social dels aliments
L'EFSA ha establert un nivell d'ingesta segura per a l'àcid glutàmic i glutamats utilitzats com a additius alimentaris
L'Autoritat Europea de Seguretat Alimentària (EFSA) ha reavaluat la seguretat dels glutamats utilitzats com a additius alimentaris i ha establert un nivell d'ingesta segura.
Els glutamats estan autoritzats a la Unió Europea com a additius alimentaris (E 620-625).
S'afegeixen a una gran quantitat d'aliments per millorar-ne el gust.
D'acord amb els resultats de la reavaluació, l'EFSA ha establert la ingesta diària admissible (IDA) en 30 mg/kg de pes per dia.
Aquest nivell d'ingesta segura es basa en la dosi més alta a la qual els científics van observar efectes no adversos en animals de laboratori en estudis de toxicitat.
L'EFSA també ha arribat a la conclusió que l'exposició alimentària estimada a l'àcid glutàmic i glutamats podria superar el nivell de seguretat i les dosis associades amb efectes adversos en éssers humans per a alguns grups de població.
Sobre aquesta base, els experts de l'EFSA recomanen la revisió dels nivells màxims permesos per a aquests additius alimentaris.
Avui, dia 13 de març, s'ha publicat la nova Llei de prevenció de les pèrdues i el malbaratament alimentaris a Catalunya, que dona eines per prevenir les pèrdues i el malbaratament alimentari i augmentar l'aprofitament dels aliments al llarg de la cadena alimentària, des de la producció primària al consumidor final: LLEI 3/2020, de l'11 de març, de prevenció de les pèrdues i el malbaratament alimentaris.
Aquesta llei és aplicable a les activitats que duen a terme els agents de la cadena alimentària, inclou, per tant, les empreses de la cadena alimentària, les entitats d'iniciativa social i altres organitzacions sense ànim de lucre que es dediquen a la distribució d'aliments.
Obliga, entre altres, a aquestes entitats i organitzacions sense ànim de lucre a mantenir unes pràctiques d'higiene correctes en la conservació i la manipulació dels aliments que tenen a llur disposició.
D'aquesta llei voldríem destacar la definició de les dates de consum, la confusió entre les quals està identificat com a un dels principals factors causants del malbaratament alimentari a les llars.
Pel que fa al sector de la restauració i l'hostaleria, una de les obligacions que imposa és facilitar al consumidor que es pugui endur, sense cap cost addicional, els aliments que no hagi consumit, i informar d'aquesta possibilitat de manera clara i visible al mateix establiment, preferentment a la carta o al menú.
Per facilitar això, obliga també a utilitzar envasos, per al trasllat dels aliments no consumits, que siguin aptes per a l'ús alimentari, reutilitzables, compostables o fàcilment reciclables, i admetre que el consumidor dugui el seu propi envàs.
Nota de premsa del Departament d'Agricultura, Ramaderia, Pesca i Alimentació
Consells de la Comissió Europea e disponibles en 23 idiomes
La Direcció General de Salut i Seguretat Alimentària de la Comissió Europea (DGSANTE) ha publicat uns consells pràctics per reduir el malbaratament d'aliments a casa, a les botigues, a la feina o a l'escola i a restaurants o cafeteries.
Aquest fullet s'ha preparat a partir de les recomanacions d'actuació en matèria de prevenció de el malbaratament d'aliments per als consumidors formulades per la Plataforma de la UE sobre pèrdues i malbaratament d'aliments (2019).
Per consultar totes les recomanacions d'actuació, visiteu el lloc web sobre el malbaratament d'aliments de la Comissió Europea: https://ec.europa.eu/food/safety/food_waste_en
L'Autoritat Europea de Seguretat Alimentària (EFSA) i el Centre Europeu de Prevenció i Control de Malalties (ECDC) han publicat l'informe resum sobre resistència als antimicrobians en bacteris zoonòtics i indicadors d'humans, animals i aliments del període 2017-2018.
Els Estats Membres (EM) recopilen anualment les dades sobre la resistència antimicrobiana (AMR) en bacteris zoonòtics i indicadors d'humans, animals i aliments.
Aquestes dades són analitzades conjuntament per EFSA i ECDC i informades en un Informe Resum anual de la UE.
Les dades d'humans, animals i aliments demostren que una gran proporció de bacteris de Salmonella són resistents a diversos medicaments (resistents a tres o més antimicrobians).
En humans la Salmonella i el Campylobacter són cada cop més resistents a la ciprofloxacina, un dels antibiòtics escollits per tractar infeccions causades per aquests bacteris.
També es registren proporcions elevades de resistència a la ciprofloxacina en bacteris de Salmonella i E. coli procedents de les aus de corral.
La ciprofloxacina és una fluoroquinolona, una classe d'antimicrobians classificats com a crítics importants per al seu ús en humans.
Si les fluoroquinolones perden l'efectivitat, l'impacte sobre la salut humana podria ser significatiu.
Tanmateix, la resistència combinada (resistència simultània a dos antimicrobians de gran importància) a fluoroquinolones i cefalosporines de tercera generació a Salmonella i a fluoroquinolones i macròlids a Campylobacter continua sent baixa.
Les dades sobre resistència als antimicrobians es poden consultar a l'eina interactiva de l'EFSA.